PMIndiaData/PMIndiaSum huggingface dataset:
പാര്‍ലമെന്റിന്റെ ബജറ്റ് സമ്മേളനത്തില്‍
എല്ലാ വിഷയങ്ങളിലും തുറന്ന ചര്‍ച്ചയ്ക്ക് ഗവണ്‍മെന്റ്
തയ്യാറെന്ന് പ്രധാനമന്ത്രി പറഞ്ഞു

പാര്‍ലമെന്റിന്റെ ബജറ്റ് സമ്മേളനത്തില്‍ ഏത് വിഷയത്തെക്കുറിച്ചും തുറന്ന ചര്‍ച്ചയ്ക്ക് ഗവണ്‍മെന്റ് തയാറാണെന്ന് പ്രധാനമന്ത്രി ശ്രീ നരേന്ദ്രമോദി ഇന്നു വ്യക്തമാക്കി. നാളെ ആരംഭിക്കുന്ന പാര്‍ലമെന്റ് സമ്മേളനത്തിന് മുന്നോടിയായി നടന്ന സര്‍വകക്ഷിയോഗത്തെ അഭിസംബോധനചെയ്യുകയായിരുന്നു അദ്ദേഹം. രാജ്യത്ത് ഇന്ന് നിലനില്‍ക്കുന്ന സാമ്പത്തിക സ്ഥിതിയ്ക്കായിരിക്കണം കൂടുതല്‍ ശ്രദ്ധനല്‍കേണ്ടതെന്ന ബഹുഭൂരിപക്ഷം അംഗങ്ങളുടെയും നിര്‍ദ്ദേശത്തെ പ്രധാനമന്ത്രി സ്വാഗതം ചെയ്തു. ” രാജ്യത്തെ ബാധിക്കുന്ന സാമ്പത്തിക സ്ഥിതിയെക്കുറിച്ച് ചര്‍ച്ചചെയ്യണമെന്ന് ബഹുഭൂരിപക്ഷം അംഗങ്ങളും ആവശ്യപ്പെട്ടിട്ടുണ്ട്. ഞാന്‍ ഇതിനെ സ്വാഗതം ചെയ്യുന്നു, നിങ്ങളെല്ലാം നിര്‍ദ്ദേശിച്ചതുപോലെ സാമ്പത്തിക പ്രശ്‌നങ്ങള്‍ ചര്‍ച്ചചെയ്യേണ്ടത് അനിവാര്യമാണ്”. നിലവിലെ ആഗോള സാമ്പത്തിക സാഹചര്യങ്ങളില്‍ നിന്നും ഇന്ത്യയ്ക്ക് എങ്ങനെ നേട്ടമുണ്ടാക്കാമെന്ന് പരിശോധിക്കണമെന്ന് പ്രധാനമന്ത്രി അംഗങ്ങളോട് അഭ്യര്‍ത്ഥിച്ചു. ” ആഗോള സാഹചര്യങ്ങളെ എങ്ങനെ ഇന്ത്യയ്ക്ക് അനുകൂലമാക്കി എങ്ങനെ മാറ്റാമെന്നതിനാണ് നമ്മള്‍ ശ്രദ്ധനല്‍കേണ്ടത്”. അദ്ദേഹം പറഞ്ഞു. ”ഈ ബജറ്റ് സമ്മേളനത്തില്‍, പുതുവത്സരത്തിന്റെ ആരംഭത്തില്‍ രാജ്യത്തിന്റെ സമ്പദ്ഘടനയ്ക്ക് നമുക്ക് ശരിയായ ദിശനല്‍കാന്‍ കഴിഞ്ഞാല്‍ അത് രാജ്യതാല്‍പര്യത്തിന് ഏറ്റവും മികച്ചതായിരിക്കും”, അദ്ദേഹം പറഞ്ഞു. ” നിങ്ങള്‍ ഉയര്‍ത്തിയ മറ്റെല്ലാ പ്രധാനപ്പെട്ട വിഷയങ്ങളിലും ഞാന്‍ നിങ്ങളോട് യോജിക്കുന്നു. അത്തരത്തിലുള്ള എല്ലാ വിഷയങ്ങളിലും തുറന്ന ചര്‍ച്ചയുണ്ടാകുമെന്ന് പറയാന്‍ ഞാന്‍ ആഗ്രഹിക്കുകയാണ്”. അംഗങ്ങള്‍ ഉയര്‍ത്തിയ മറ്റ് വിഷയങ്ങളെ പരാമര്‍ശിച്ചുകൊണ്ട് പ്രധാനമന്ത്രി പറഞ്ഞു. ഈ സമ്മേളനത്തിന്റെയും പാര്‍ലമെന്റിന്റെയും പ്രവര്‍ത്തനക്ഷമത വര്‍ദ്ധിപ്പിക്കുന്നതിന് വേണ്ട സംഭാവനകള്‍ നല്‍കുന്നതിനായി പ്രധാനമന്ത്രി അംഗങ്ങളോട് അഭ്യര്‍ത്ഥിച്ചു. ”ഇത് പാര്‍ലമെന്റിന്റെയും ഈ സമ്മേളനത്തിന്റേയും പ്രവര്‍ത്തനക്ഷമത സംബന്ധിച്ചാണ്. കഴിഞ്ഞ രണ്ടു സമ്മേളനത്തില്‍ വര്‍ദ്ധിച്ച പ്രവര്‍ത്തനക്ഷമതയും അതിന് അനുകൂലമായ വലിയതോതിലുള്ള പൊതുജനപ്രതികരണങ്ങളും നാം കണ്ടതാണ്. എല്ലാ വിഷയങ്ങളും തുറന്ന മനസോടെ ചര്‍ച്ചചെയ്യുമെന്നിരിക്കെ ജനങ്ങളുടെ പ്രതിനിധികള്‍ എന്ന നിലയില്‍, ഈ സഭയുടെ പ്രവര്‍ത്തനക്ഷമത വര്‍ദ്ധിപ്പിക്കേണ്ടത് നമ്മുടെ ഉത്തരവാദിത്വമാണ്”, കഴിഞ്ഞ രണ്ടു സമ്മേളനങ്ങളെ പരാമര്‍ശിച്ചുകൊണ്ട് പ്രധാനമന്ത്രി പറഞ്ഞു. പ്രതിരോധമന്ത്രി ശ്രീ. രാജ്‌നാഥ് സിംഗ്, പാര്‍ലമെന്ററി കാര്യമന്ത്രി ശ്രീ പ്രഹളാദ് ജോഷി, പാര്‍ലമെന്ററി കാര്യസഹമന്ത്രിമാരായ ശ്രീ അര്‍ജുന്‍ റാം മേഘ്‌വാള്‍, ശ്രീ. വി. മുരളീധരന്‍ എന്നിവര്‍ക്കൊപ്പം എല്ലാ പാര്‍ട്ടികളില്‍ നിന്നുള്ള എം.പിമാരും യോഗത്തില്‍ പങ്കെടുത്തു.
പുതിയ  മന്ത്രിമാരെ  പരിചയപ്പെടുത്തിക്കൊണ്ട് പ്രധാനമന്ത്രി മോദി രാജ്യസഭയില്‍ നടത്തിയ ആമുഖ പരാമർശങ്ങൾ

ബഹുമാന്യനായ സഭാധ്യക്ഷന്‍, മന്ത്രിസഭയിലെ പുതിയ അംഗങ്ങളെ സഭയില്‍ പരിചയപ്പെടുത്താന്‍ അങ്ങ് എന്നോട് ആവശ്യപ്പെട്ടു. ഇന്ന് അതിനുള്ള അവസരമാണ്. രാജ്യത്തിന്റെ ഗ്രാമീണമേഖലയില്‍ നിന്നുള്ള, കര്‍ഷക കുടുംബാംഗങ്ങളുടെ മക്കളെ മന്ത്രിമാരെന്ന നിലയില്‍ ഈ ബഹുമാന്യസഭയില്‍ പരിചയപ്പെടുത്തുമ്പോള്‍, ചിലര്‍ക്ക് അത് ഇഷ്ടപ്പെടുന്നില്ല. മന്ത്രിമാരായ വനിതകളെ സഭയില്‍ പരിചയപ്പെടുത്തുകയാണ്. എന്നാല്‍, അവരുടെ പേരുകള്‍ പോലും കേള്‍ക്കാന്‍ തയ്യാറാകാത്ത മനോഭാവമുള്ള, സ്ത്രീവിരുദ്ധ മനോഭാവമുള്ള ചിലരുണ്ട്. ബഹുമാനപ്പെട്ട അധ്യക്ഷന്‍, പട്ടികവര്‍ഗ വിഭാഗത്തില്‍ നിന്നുള്ള നിരവധി പേര്‍ നമ്മുടെ സഹമന്ത്രിമാരായി. ഈ സഭയില്‍ അവരെ അവതരിപ്പിക്കുന്നത് ഇഷ്ടപ്പെടാത്തവിധത്തില്‍ ഗോത്രവിഭാഗക്കാരോട് വിദ്വേഷമുള്ളവരുണ്ട്. ബഹുമാനപ്പെട്ട അധ്യക്ഷന്‍, ഈ സഭയ്ക്കു മുന്നില്‍ നിരവധി ദളിത് മന്ത്രിമാരെ പരിചയപ്പെടുത്തുകയാണ്. എന്നാല്‍, ദളിത് സമൂഹത്തിന്റെ പ്രതിനിധികളെ കേള്‍ക്കാന്‍ ചിലര്‍ തയ്യാറല്ല. ദളിതരെ അംഗീകരിക്കാത്ത, ആദിവാസികളെ അംഗീകരിക്കാത്ത, കര്‍ഷകരുടെ മക്കളെ അംഗീകരിക്കാത്ത ഈ മാനസികാവസ്ഥയ്ക്ക് എന്താണു പറയേണ്ടത്? സ്ത്രീകളെ ബഹുമാനിക്കാത്ത ഇത്തരം മാനസികാവസ്ഥയ്ക്ക് എന്തു പറയണം? ഇത്തരം വികല മനോഭാവം സഭ ആദ്യമായാണ് കാണുന്നത്. ബഹുമാനപ്പെട്ട അധ്യക്ഷന്‍, ഇവരെ പരിചയപ്പെടുത്താന്‍ എനിക്ക് അവസരം തന്നതിന് ഞാന്‍ താങ്കളോടു നന്ദി പറയുന്നു. മന്ത്രിസഭയിലെ പുതിയ അംഗങ്ങളെ രാജ്യസഭയില്‍ ഞാന്‍ പരിചയപ്പെടുത്തിയതായി കണക്കാക്കുക.
റയില്‍വേ വികസനത്തിനുള്ള സംയുക്തകമ്പനി രൂപീകരണത്തിന് കേന്ദ്ര മന്ത്രിസഭയുടെ അംഗീകാരം

സംസ്ഥാനങ്ങളില്‍ റയില്‍വേയുമായി ബന്ധപ്പെട്ട വിവിധ അടിസ്ഥാന സൗകര്യ പദ്ധതികള്‍ ഏറ്റെടുക്കുന്നതിന് വിഭവസമാഹരണം ലക്ഷ്യമിട്ടുകൊണ്ട് സംസ്ഥാന ഗവണ്‍മെന്റുകളുമായി ചേര്‍ന്ന് സംയുക്ത കമ്പനി രൂപീകരിക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രി സഭാ യോഗം റയില്‍വേയ്ക്ക് അനുമതി നല്‍കി. സംയുക്ത കമ്പനിയില്‍ റയില്‍വേ മന്ത്രാലയത്തിനും ബന്ധപ്പെട്ട സംസ്ഥാന ഗവണ്‍മെന്റുകള്‍ക്കും തുല്യ പങ്കാളിത്തമായിരിക്കും ഉണ്ടായിരിക്കുക. ഓരോ സംയുക്ത സംരംഭത്തിനും കുറഞ്ഞതു 100 കോടി രൂപയുടെ പ്രാരംഭ മൂലധനമുണ്ടാകും. ഓരോ സംസ്ഥാനത്തിനും 50 കോടി രൂപ വീതമായിരിക്കും റെയില്‍ മന്ത്രാലയത്തിന്റെ പ്രാരംഭ മൂലധന വിഹിതം.
ഇന്ത്യ - ബ്രിട്ടന്‍ ക്യാന്‍സര്‍ ഗവേഷണ സംരംഭത്തിന് മന്ത്രിസഭയുടെ അംഗീകാരം

കാന്‍സര്‍ ഗവേഷണ രംഗത്ത് ഇന്ത്യയും ബ്രിട്ടനും തമ്മില്‍ 2018 നവംബര്‍ 14 ന് ഒപ്പുവച്ച ധാരണാ പത്രത്തിന് പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. വിശദാംശങ്ങള്‍ ക്ലിനിക്കല്‍ ഗവേഷണങ്ങള്‍, ജനസംഖ്യാടിസ്ഥാനത്തിലുള്ള ഗവേഷണം, നൂതന സാങ്കേതിക വിദ്യകള്‍ എന്നിവയില്‍ പ്രമുഖ ഇന്ത്യന്‍ – ബ്രിട്ടന്‍ വിദഗ്ധരെ ഒരുമിച്ച് കൊണ്ടുവന്ന് കാന്‍സര്‍ പ്രതിരോധം, പരിചരണം, ചികിത്സാ ചെലവ് എന്നീ വിഷയങ്ങളിലെ ഗവേഷണ വെല്ലുവിളികള്‍ കണ്ടെത്തുകയാണ് ഇന്ത്യ – യു.കെ കാന്‍സര്‍ റിസര്‍ച്ച് ഇനിഷ്യേറ്റീവിന്റെ ലക്ഷ്യം. കാന്‍സര്‍ രോഗ ചികിത്സയുമായി ബന്ധപ്പെട്ട ഗവേഷണങ്ങള്‍ ഏറ്റെടുക്കുന്നതിനും ഈ സംരംഭം സഹായം നല്‍കും. ധനസഹായ മാതൃക അഞ്ച് വര്‍ഷക്കാലത്തേക്ക് ഗവേഷണത്തിനുള്ള സംരംഭത്തിന്റെ മൊത്തം ധനസഹായം 10 ദശലക്ഷം പൗണ്ട് (ഏകദേശം 90 കോടി രൂപ) ഇതില്‍ അഞ്ച് ദശലക്ഷം പൗണ്ട് (ഏകദേശം 45 കോടി രൂപ) ബ്രിട്ടന്റെ വിഹിതവും ബാക്കി അഞ്ച് ദശലക്ഷം പൗണ്ട് (ഏകദേശം 45 കോടി രൂപ) കേന്ദ്ര ജൈവ സാങ്കേതിക വിദ്യാ വകുപ്പ് വഹിക്കും. ധനകാര്യ വര്‍ഷത്തിന്റെ തുടക്കത്തില്‍ നിലവിലുള്ള നിരക്കിലായിരിക്കും ഫണ്ടിംഗ്. ഫലങ്ങള്‍ കാന്‍സര്‍ ചികിത്സാ ഗവേഷണവുമായി ബന്ധപ്പെട്ട് ഏറ്റവും മികച്ച ഗവേഷകര്‍, ശാസ്ത്രജ്ഞര്‍, ആരോഗ്യപരിചരണ സ്ഥാപനങ്ങള്‍ എന്നിവയടങ്ങുന്ന ഒരു മള്‍ട്ടി ഡിസിപ്ലിനറി ഗവേഷണ രീതി ഒരുക്കുകയാണ് ചെലവു കുറഞ്ഞതും ഗുണനിലവാരം ഉയര്‍ന്നതുമായി ഈ സംരംഭത്തിന്റെ ലക്ഷ്യം. ഇതിലൂടെ ഡോക്ടറല്‍ ലെവല്‍, പോസ്റ്റ് ഡോക്ടറല്‍ ലെവല്‍ ഗവേഷകര്‍ക്ക് ഏറെ സാധ്യതകള്‍ കണ്ടെത്താനാകും. അതിനൂതന സാങ്കേതിക വിദ്യയില്‍ പരിശീലനം സിദ്ധിക്കുക മാത്രമല്ല നേതൃപരമായ പാടവവും ബയോ ഫാര്‍മ വ്യവസായത്തില്‍ ഉന്നതമായ സ്ഥാനങ്ങളില്‍ അവരെ എത്തിക്കും. പശ്ചാത്തലം 2018 ഏപ്രില്‍ 18 ന് പ്രധാനമന്ത്രി ശ്രീ. നരേന്ദ്ര മോദിയുടെ ബ്രിട്ടന്‍ സന്ദര്‍ശന വേളയില്‍ ഇരു പ്രധാനമന്ത്രിമാരും ചേര്‍ന്ന് പുറത്തിറക്കിയ സംയുക്ത പ്രസ്താവനയുടെ തുടര്‍ നടപടിയാണ് ഇന്ത്യ – യു.കെ കാന്‍സര്‍ ഗവേഷണ സംരംഭം.
നാളെ വിജ്ഞാന്‍ഭവനില്‍ ചേരുന്ന സി.പി.എസ്.ഇ. യോഗത്തെ പ്രധാനമന്ത്രി അഭിസംബോധന ചെയ്യും

2018 ഏപ്രില്‍ ഒമ്പതിനു ന്യൂഡെല്‍ഹിയിലെ വിജ്ഞാന്‍ഭവനില്‍ ചേരുന്ന സി.പി.എസ്.ഇ. യോഗത്തെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്യും. കേന്ദ്ര പൊതുമേഖലാ സംരംഭങ്ങളിലെ(സി.പി.എസ്.ഇ.)യും മന്ത്രാലയത്തിലെയും ഉന്നതോദ്യോഗസ്ഥര്‍ പങ്കെടുക്കും. സി.പി.എസ്.ഇകളിലെ മികച്ച പ്രവര്‍ത്തനങ്ങളെക്കുറിച്ചുള്ള അവതരണങ്ങള്‍ നടക്കും. ഉച്ചകഴിഞ്ഞ് കോര്‍പറേറ്റ് ഗവേണന്‍സ്, മനുഷ്യവിഭവശേഷി നിയന്ത്രണം, സാമ്പത്തിക റീ-എന്‍ജിനീയറിങ്, പുതുമ എന്നീ വിഷയങ്ങളെ അധികരിച്ചു പ്രധാനമന്ത്രിക്കു മുമ്പാകെ പ്രമേയാധിഷ്ഠിത അവതരണങ്ങള്‍ ഉണ്ടായിരിക്കും. തുടര്‍ന്നായിരിക്കും സംഗമത്തെ പ്രധാനമന്ത്രി അഭിസംബോധന ചെയ്യുക.
ഡ്രഗ്‌സ് ആന്‍ഡ് കോസ്‌മെറ്റിക്‌സ് (അമെന്‍ഡ്‌മെന്റ്) ബില്‍ 2013 പിന്‍വലിക്കും

രാജ്യസഭയില്‍ 29-08-2013ല്‍ അവതരിപ്പിക്കപ്പെട്ട ഡ്രഗ്‌സ് ആന്‍ഡ് കോസ്‌മെറ്റിക്‌സ് (അമെന്‍ഡ്‌മെന്റ്) ബില്‍ 2013 പിന്‍വലിക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം തീരുമാനിച്ചു. ബില്‍ പരിശോധിച്ച പാര്‍ലമെന്റ് സ്റ്റാന്‍ഡിങ് കമ്മിറ്റി ബില്ലിലെ വ്യവസ്ഥകളില്‍ മാറ്റം വരുത്തുന്നതിനായി ഏറെ ശുപാര്‍ശകള്‍ മുന്നോട്ടുവെച്ചിരുന്നു. ലോകത്തിലെ ഏറ്റവും വലിയ മരുന്നുല്‍പാദക രാഷ്ട്രങ്ങളിലൊന്നാണ് ഇന്ത്യ. രണ്ടു ലക്ഷം കോടി രൂപയിലേറെ മൂല്യം വരുന്ന ഔഷധങ്ങളാണു പ്രതിവര്‍ഷം ഉല്‍പാദിപ്പിക്കപ്പെടുന്നത്. ഇതില്‍ 55 ശതമാനത്തിലേറെ വികസിത രാഷ്ട്രങ്ങളിള്‍ ഉള്‍പ്പെടെ 200 രാഷ്ട്രങ്ങളിലേക്കു കയറ്റുമതി ചെയ്യപ്പെടുകയാണ്. പല രാജ്യങ്ങളിലെയും പൊതുജനാരോഗ്യ പ്രവര്‍ത്തനങ്ങളുടെ ചെലവ് പരമാവധി കുറയ്ക്കുന്നതില്‍ ഇന്ത്യ നിര്‍ണായക പങ്കാണു വഹിക്കുന്നത്. മരുന്നുകള്‍, വൈദ്യോപകരണങ്ങള്‍, കൃത്രിമ ഗര്‍ഭധാരണത്തിനുള്ള ഉപകരണങ്ങള്‍, മൂലകോശം, പുനര്‍ജനക ശേഷിയുള്ള മരുന്നുകള്‍, ചികില്‍സാനിര്‍ണയം തുടങ്ങിയ ഉല്‍പന്നങ്ങളുടെ മേന്മയും സുരക്ഷയും ഫലവും വര്‍ധിപ്പിക്കുന്നതിനുള്ള നിയന്ത്രണ ചട്ടക്കൂട് ഡ്രഗ്‌സ് ആന്‍ഡ് കോസ്‌മെറ്റിക്‌സ് ആക്റ്റ്, 1940ല്‍ ഉണ്ട്. പൊതുജനാരോഗ്യം നിലനിര്‍ത്തുന്നതില്‍ ഈ മേഖലയ്ക്കുള്ള പങ്കു പരിഗണിച്ച്, നിലവിലുള്ള നിയമം ഉപയോഗിച്ച് പുനര്‍ജനക ശേഷിയുള്ള മരുന്നുകള്‍, വൈദ്യോപകരണങ്ങള്‍, ചികില്‍സാനിര്‍ണയം തുടങ്ങിയവ നിയന്ത്രിക്കാന്‍ സാധിക്കില്ലെന്നു വിലയിരുത്തിയ മന്ത്രിസഭ, നിലവിലുള്ള നിയമത്തില്‍ ഭേദഗതി വരുത്തുന്നത് അനുയോജ്യമല്ലെന്നു വിലയിരുത്തുകയായിരുന്നു. വിലയിലുണ്ടാകുന്ന നേട്ടവും ജനസംഖ്യാനുപാതികമായ നേട്ടവും വിവരസാങ്കേതികവിദ്യയിലുണ്ടായ നേട്ടവും ഉപയോഗപ്പെടുത്തുംവിധം ഇന്ത്യന്‍ ഔഷധനിര്‍മാണ മേഖല വളര്‍ച്ചയിലേക്കുള്ള പാതയിലാണ്. രാജ്യത്തിനകത്തെ ആവശ്യത്തിനുവേണ്ടി മാത്രമല്ല, ലോകത്തിന്റെ മറ്റു ഭാഗങ്ങളിലേക്കുകൂടി മരുന്ന് ഉല്‍പാദിപ്പിക്കുന്ന കേന്ദ്രമായിത്തീരുകയും നിക്ഷേപം ആകര്‍ഷിക്കാന്‍ സാധിക്കുന്ന മേഖലയായി ഔഷധനിര്‍മാണം പരിണമിക്കാനുള്ള സാധ്യത രാജ്യത്തിനുണ്ട്. മെയ്ക്ക് ഇന്‍ ഇന്ത്യ പദ്ധതിയുടെ ലക്ഷ്യം മുന്‍നിര്‍ത്തി ബിസിനസ് നടത്താനുള്ള എളുപ്പം, ഉല്‍പന്നങ്ങളുടെ മേന്‍മയും ഫലവും ഉയര്‍ത്തല്‍ എന്നീ കാര്യങ്ങളുടെ അടിസ്ഥാനത്തില്‍ നിലവിലുള്ള നിയമം സമഗ്ര പുനഃപരിശോധനയ്ക്കു വിധേയമാക്കാന്‍ തീരുമാനിച്ചു. ഇതനുസരിച്ച് ആരോഗ്യ, കുടുംബക്ഷേമ മന്ത്രാലയം വൈദ്യോപകരണ രംഗം നിയന്ത്രണവിധേയമാക്കാന്‍ പ്രത്യേക ചട്ടങ്ങളുണ്ടാക്കാനും വൈദ്യോപകരണങ്ങളും മരുന്നുകളും സൗന്ദര്യവര്‍ധക വസ്തുക്കളും നിയന്ത്രണവിധേയമാക്കാന്‍ പ്രത്യേകം നിയമം നിര്‍മിക്കാനുമുള്ള പ്രവര്‍ത്തനം ആരംഭിച്ചിട്ടുണ്ട്. ഈ രംഗവുമായി ബന്ധപ്പെട്ട എല്ലാവരുമായി ചര്‍ച്ച നടത്തി വൈദ്യോപകരണ മേഖലയില്‍ നിയന്ത്രണം ഏര്‍പ്പെടുത്താനുള്ള കരടു ചട്ടത്തിനു രൂപം നല്‍കിക്കഴിഞ്ഞു.
ഹരിയാന സ്വര്‍ണജയന്തി ആഘോഷ ഉദ്ഘാടനച്ചടങ്ങിനു പ്രധാനമന്ത്രിയെത്തി

ഗുരുഗ്രാമത്തില്‍ നടന്ന ഹരിയാന സ്വര്‍ണജയന്തി ആഘോഷ ഉദ്ഘാടനച്ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. ഹരിയാന രൂപീകൃതമായ കാലഘട്ടത്തെക്കുറിച്ചും എന്തൊക്കെ ഉദ്ദേശ്യങ്ങള്‍ മുന്‍നിര്‍ത്തിയാണു പുതിയ സംസ്ഥാനം രൂപീകരിക്കപ്പെട്ടത് എന്നതിനെക്കുറിച്ചും പിന്‍തിരിഞ്ഞു നോക്കാനുള്ള അവസരമാണിതെന്നു ചടങ്ങില്‍ പ്രസംഗിക്കവേ പ്രധാനമന്ത്രി ചൂണ്ടിക്കാട്ടി. ചെറു സംസ്ഥാനമാണെങ്കിലും പല മേഖലകളിലായി ഹരിയാന നല്‍കിയിട്ടുള്ള സംഭാവനകള്‍ ഏറെയാണെന്ന് അദ്ദേഹം പറഞ്ഞു. ഹരിയാനയില്‍ കര്‍ഷകര്‍ മാത്രമേ ഉള്ളൂ എന്ന ധാരണ തെറ്റാണെന്നും വന്‍ വിജയമുണ്ടാക്കിയ വാണിജ്യപ്രമുഖരും സംസ്ഥാനത്തുണ്ടെന്നും പ്രധാനമന്ത്രി ഓര്‍മിപ്പിച്ചു. സൈനിക സേവനം അനുഷ്ഠിക്കുക വഴി രാജ്യത്തിനായി ജീവന്‍ കൊടുക്കാന്‍ തയ്യാറായിട്ടുള്ളവരാണു ഹരിയാനക്കാരെന്നും അദ്ദേഹം പറഞ്ഞു. ഇത്ര വൈശിഷ്ട്യമേറിയ സംസ്ഥാനത്തു ഭ്രൂണഹത്യ ഉണ്ടാകരുതെന്നു പ്രധാനമന്ത്രി ഓര്‍മിപ്പിച്ചു. ഇതൊഴിവാക്കാന്‍ ഹരിയാന ശ്രമിക്കുന്നുണ്ടെന്ന് അദ്ദേഹം വെളിപ്പെടുത്തി. പെണ്‍കുട്ടികളെ സംരക്ഷിക്കുമെന്ന് ഓരോ ഹരിയാനക്കാരനും പ്രതിജ്ഞയെടുക്കട്ടെ എന്നു പ്രധാനമന്ത്രി പറഞ്ഞു. ഈ സുവര്‍ണജയന്തി വര്‍ഷത്തില്‍ ഹരിയാനയെ സമ്പൂര്‍ണ പൊതുസ്ഥല വിസര്‍ജന മുക്ത സംസ്ഥാനമാക്കി മാറ്റാന്‍ ജനങ്ങള്‍ ശ്രമിക്കണമെന്നു പ്രധാനമന്ത്രി അഭ്യര്‍ഥിച്ചു. പരിവര്‍ത്തനത്തിന്റെ തുടക്കം ഗ്രാമങ്ങളിലാകട്ടെ എന്നും അതു ഹരിയാനയുടെ വികസനത്തിന് ഊര്‍ജം പകരുമെന്നും അദ്ദേഹം പറഞ്ഞു.
രാജ്യാന്തര കുറ്റകൃത്യങ്ങള്‍ തടയുന്നതിനും ഗൗരവമേറിയ ആസൂത്രിത കുറ്റകൃത്യങ്ങളെ നേരിടുന്നതിനുമായി സഹകരിക്കുന്നതിന് ഇന്ത്യയും ബ്രിട്ടനും വടക്കന്‍ അയര്‍ലന്റും തമ്മിലുള്ള ധാരണാപത്രത്തിനു മന്ത്രിസഭയുടെ അംഗീകാരം

രാജ്യാന്തര കുറ്റകൃത്യങ്ങള്‍ തടയുന്നതിനും ഗൗരവമേറിയ ആസൂത്രിത കുറ്റകൃത്യങ്ങളെ നേരിടുന്നതിനുമായി സഹകരിക്കാനായുള്ള ഇന്ത്യയും ബ്രിട്ടനും വടക്കന്‍ അയര്‍ലന്റുമായുള്ള ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. കുറ്റകൃത്യങ്ങളുടെ അന്വേഷണവും വിചാരണയും സംബന്ധിച്ചും പണമിടപാട് ഉള്‍പ്പെടെയുള്ള കുറ്റകൃത്യങ്ങളില്‍ കൈമാറ്റം ചെയ്യപ്പെട്ട ഇനങ്ങളും തീവ്രവാദ ഫണ്ടുകളും കണ്ടുകെട്ടുന്നതും പിടിച്ചുവെക്കുന്നതും സംബന്ധിച്ചും ഇന്ത്യയും ബ്രിട്ടനും 1995ല്‍ കരാര്‍ ഒപ്പിട്ടിരുന്നു. രാജ്യാന്തര കുറ്റകൃത്യങ്ങളെയും ഗൗരവമേറിയ ആസൂത്രിത കുറ്റകൃത്യങ്ങളെയും നേരിടുന്നതിനായി സഹകരണം മെച്ചപ്പെടുത്തേണ്ടതുണ്ടെന്ന് ഇരു രാഷ്ട്രങ്ങളും കരുതുന്നു. പരസ്പരം ഗുണകരമായിത്തീരുന്ന വിധം സുരക്ഷാരംഗത്തുള്ള സഹകരണം മെച്ചപ്പെടുത്താന്‍ ധാരണാപത്രം സഹായകമാകും.
പ്രധാനമന്ത്രിയും മൊസാംബിക് പ്രസിഡന്റ് ബഹുമാനപ്പെട്ട ഫിലിപ് ജാസിന്റോ ന്യൂസിയും ടെലിഫോണില്‍ സംസാരിച്ചു

രധാനമന്ത്രി ശ്രീ. നരേന്ദ്ര മോദി മൊസാംബിക് പ്രസിഡന്റ് ബഹുമാനപ്പെട്ട ഫിലിപ് ജാസിന്റോ ന്യൂസിയുമായി ടെലിഫോണില്‍ സംസാരിച്ചു. കോവിഡ്- 19 മഹാവ്യാധി നിമിത്തം ഇരു രാജ്യങ്ങളും നേരിടുന്ന വെല്ലുവിളിയെ കുറിച്ച് നേതാക്കള്‍ ചര്‍ച്ച ചെയ്തു. അവശ്യ മരുന്നുകളും സംവിധാനങ്ങളും ലഭ്യമാക്കുക കൂടി ചെയ്ത് പ്രതിസന്ധിഘട്ടത്തില്‍ മൊസാംബിക്കിനെ പിന്‍തുണയ്ക്കാമെന്നു പ്രധാനമന്ത്രി അറിയിച്ചു. ആരോഗ്യ സംരക്ഷണത്തിലും മരുന്നു ലഭ്യമാക്കുന്നതിലും ഇരു രാജ്യങ്ങളും തമ്മില്‍ അടുത്ത ബന്ധം പുലര്‍ത്തുന്നതില്‍ പ്രസിഡന്റ് ന്യൂസി അഭിന്ദനം അറിയിച്ചു. മൊസാംബിക്കിലെ ഇന്ത്യന്‍ നിക്ഷേപങ്ങളെയും വികസന പദ്ധതികളെയും കുറിച്ച് ഇരു നേതാക്കളും ചര്‍ച്ച ചെയ്തു. ആഫ്രിക്കയുമായുള്ള സര്‍വ വിധ പങ്കാളിത്തത്തിന്റെയും പ്രധാന തൂണാണ് മൊസാംബിക്കെന്നു പ്രധാനമന്ത്രി പറഞ്ഞു. മൊസാംബിക്കിലെ കല്‍ക്കരി, പ്രകൃതി വാതക മേഖലകളില്‍ ഇന്ത്യന്‍ കമ്പനികളുടെ സാന്നിധ്യം ശക്തമാണെന്ന് ഓര്‍മിപ്പിക്കുകയും ചെയ്തു. പ്രതിരോധ, സുരക്ഷാ മേഖലകളില്‍ ഉഭയകക്ഷി ബന്ധം ശക്തമായി വരുന്നതില്‍ ഇരു നേതാക്കളും സംതൃപ്തി പ്രകടിപ്പിച്ചു. ഉത്തര മൊസാംബിക്കില്‍ നിലനില്‍ക്കുന്ന ഭീകരവാദ പ്രവര്‍ത്തനങ്ങളില്‍ പ്രസിഡന്റ് ന്യൂസിക്കുള്ള ആശങ്കകളോടു യോജിച്ച പ്രധാനമന്ത്രി, മൊസാംബിക് പൊലീസിന്റെയും സുരക്ഷാ സേനകളുടെയും ശേഷി വര്‍ധന ഉള്‍പ്പെടെയുള്ള കാര്യങ്ങളില്‍ സാധ്യമായ എല്ലാ സഹായവും വാഗ്ദാനം ചെയ്തു. മൊസാംബിക്കിലെ ഇന്ത്യക്കാരുടെയും ഇന്ത്യന്‍ വംശജരുടെയും സുരക്ഷ ഉറപ്പാക്കുന്നതിനായി മൊസാംബിക് അധികൃതര്‍ നടത്തിയ ശ്രമങ്ങള്‍ക്കു പ്രധാനമന്ത്രി പ്രത്യേക നന്ദി അറിയിച്ചു. മഹാവ്യാധിയുടെ നാളുകളില്‍ സഹകരണത്തിന്റെയും പിന്‍തുണയുടെയും കൂടുതല്‍ സാധ്യതകള്‍ തുറന്നുകിട്ടുന്നതിനായി ഇരു രാജ്യങ്ങളിലെയും ഉദ്യോഗസ്ഥര്‍ തമ്മിലുള്ള ബന്ധം തുടരുമെന്ന് ഇരു നേതാക്കളും പരസ്പരം സമ്മതിച്ചു.
നമ്മുടെ ഗ്രഹത്തിന്റെ സമ്പന്നമായ ജൈവവൈവിദ്ധ്യം സംരക്ഷിക്കുന്നതിനുള്ള പ്രതിജ്ഞ പ്രധാനമന്ത്രി ആവര്‍ത്തിച്ചു

”ലോക പരിസ്ഥതിദിനത്തില്‍ ഈ ഗ്രഹത്തിന്റെ സമ്പന്നമായ ജൈവവൈവിദ്ധ്യം സംരക്ഷിക്കുമെന്ന നമ്മുടെ പ്രതിജ്ഞ നമ്മള്‍ ആവര്‍ത്തിക്കുന്നു. ഭൂമിയുടെ പുഷ്ടി നാം പങ്കുവയ്ക്കുന്ന സസ്യ ജന്തുജാലങ്ങള്‍ക്ക് വേണ്ടി നമുക്ക് കഴിയുന്നതൊക്കെ സംയുക്തമായി ചെയ്യാം. വരും തലമുറയ്ക്ക് ഇതിനെക്കാള്‍ മികച്ച ഗ്രഹത്തെ നല്‍കാന്‍ നമുക്ക് കഴിയട്ടെ ” ലോക പരിസ്ഥിതി ദിനത്തില്‍ ഒരു ട്വീറ്റില്‍ പ്രധാനമന്ത്രി ശ്രീ നരേന്ദ്രമോദി പറഞ്ഞു.
ഭരണവും നടത്തിപ്പും നിരീക്ഷണ ചട്ടക്കൂടും ശക്തിപ്പെടുത്തുന്നതിനായി ദേശീയ നൈപുണ്യ വികസന ഫണ്ടും(എന്‍.എസ്.ഡി.എഫ്.) ദേശീയ നൈപുണ്യ വികസന കോര്‍പറേഷനും (എന്‍.എസ്.ഡി.സി.) പുനഃസംഘടിപ്പിക്കുന്നതിനു മന്ത്രിസഭാ അനുമതി

ഭരണവും നടത്തിപ്പും നിരീക്ഷണ ചട്ടക്കൂടും ശക്തിപ്പെടുത്തുന്നതിനായി ദേശീയ നൈപുണ്യ വികസന ഫണ്ടും(എന്‍.എസ്.ഡി.എഫ്.) ദേശീയ നൈപുണ്യ വികസന കോര്‍പറേഷനും (എന്‍.എസ്.ഡി.സി.) പുനഃസംഘടിപ്പിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. പുനഃസംഘാടനം എന്‍.എസ്.ഡി.സിയുടെ നടത്തിപ്പില്‍ കൂടുതല്‍ ഏകീകൃതമായ ഭരണവും സുതാര്യതയും ഉത്തരവാദിത്തവും ഉറപ്പുവരുത്തും. അംഗീകാരം ലഭിച്ചതോടെ ഭരണവും നടത്തിപ്പും നിരീക്ഷണ ചട്ടക്കൂടും ശക്തിപ്പെടുത്തുന്നതിനായി എന്‍.എസ്.ഡി.എഫിന്റെയും എന്‍.എസ്.ഡി.സിന്റെയും ബോര്‍ഡുകള്‍ പുനഃസംഘടിപ്പിക്കപ്പെടും. പശ്ചാത്തലം: നൈപുണ്യ വികസനത്തിനായി ഏകോപനത്തോടെ പ്രവര്‍ത്തിക്കുന്നതിനായി ധനകാര്യ മന്ത്രാലയം എന്‍.എസ്.ഡി.സിയും എന്‍.എസ്.ഡി.എഫും യഥാക്രമം 2008 ജൂലൈയിലും 2009 ജനുവരിയിലുമാണ് റജിസ്റ്റര്‍ ചെയ്തത്. ഗവണ്‍മെന്റ് സ്രോതസ്സുകളില്‍നിന്നും ഉഭകക്ഷി, ബഹുകക്ഷി, മറ്റു തരം ഏജന്‍സികളില്‍നിന്നും സാമ്പത്തിക സഹായം കൈപ്പറ്റുന്നതിനുള്ള സംവിധാനമായാണ് എന്‍.എസ്.ഡി.എഫ്. ട്രസ്റ്റ് രൂപീകരിച്ചത്. വിവിധ മേഖലകള്‍ക്കായുള്ള പ്രത്യേക പദ്ധതികളിലൂടെ ഇന്ത്യന്‍ യുവത്വത്തിന്റെ നൈപുണ്യം വികസിപ്പിക്കുകയും ശക്തിപ്പെടുത്തുകയും ഉത്തേജിപ്പിക്കുകയും ആണ് അതിന്റെ പ്രധാന ലക്ഷ്യം. ദേശീയ നൈപുണ്യ വികസന ദൗത്യത്തിന്റെ ലക്ഷ്യപ്രാപ്തിക്കും രാജ്യത്തിലെ നൈപുണ്യ വികസനത്തെ ഉത്തേജിപ്പിക്കുന്നതിനും വേണ്ടി എന്‍.എസ്.ഡി.സിയുമായി എന്‍.എസ്.ഡി.എഫ്. നിക്ഷേപ നടത്തിപ്പു കരാറി(ഐ.എം.എ.)ല്‍ ഏര്‍പ്പെട്ടിരുന്നു. എന്‍.എസ്.ഡി.സിയുടെ പ്രവര്‍ത്തനങ്ങളുടെ മേല്‍നോട്ടം നടത്താനുള്ള ഉത്തരവാദിത്തം എന്‍.എസ്.ഡി.എഫിനു നല്‍കുന്നതിനുള്ള വ്യവസ്ഥ ഈ കരാറില്‍ ഉള്‍പ്പെടുത്തിയിട്ടുണ്ട്.
ഹർ ഘർ ജൽ  ജില്ല: മധ്യപ്രദേശിലെ ബുർഹാൻപൂരിന്   പ്രധാനമന്ത്രിയുടെ  അഭിനന്ദനം

രാജ്യത്തെ ആദ്യത്തെ ഹർ ഘർ ജൽ സർട്ടിഫൈഡ് ജില്ലയായതിന് മധ്യപ്രദേശിലെ ബുർഹാൻപൂരിലെ പൗരന്മാരെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. കേന്ദ്ര ജലശക്തി മന്ത്രി ഗജേന്ദ്ര സിംഗ് ഷെഖാവത്തിന്റെ ട്വീറ്റിന് മറുപടിയായി പ്രധാനമന്ത്രി പറഞ്ഞു : “ഈ ശ്രദ്ധേയമായ നേട്ടത്തിന് ബുർഹാൻപൂരിലെ എന്റെ സഹോദരിമാർക്കും സഹോദരങ്ങൾക്കും അഭിനന്ദനങ്ങൾ. ജനങ്ങൾക്കിടയിൽ ഒരു കൂട്ടായ മനോഭാവവും ശിവരാജ് സിംഗ് ചൗഹാൻ ജിയുടെ കീഴിലുള്ള ജെജെഎം ടീമിന്റെയും മധ്യ പ്രദേശ് ഗവൺമെന്റിന്റെയും ദൗത്യ രൂപത്തിലുള്ള ശ്രമങ്ങളും ഇല്ലായിരുന്നുവെങ്കിൽ ഇത് സാധ്യമാകുമായിരുന്നില്ല." –ND–
പ്രധാനമന്ത്രി നാളെ ഉത്തരാഖണ്ഡിലെ രുദ്രാപ്പൂര്‍ സന്ദര്‍ശിക്കും

2019 ഫെബ്രുവരി 14നു പ്രധാനമന്ത്രി ശ്രീ. നരേന്ദ്ര മോദി ഉത്തരാഖണ്ഡിലെ രുദ്രാപ്പൂര്‍ സന്ദര്‍ശിക്കും. സന്ദര്‍ശനത്തിനിടെ സംയോജിത സംസ്ഥാന സഹകരണ വികസന പദ്ധതി ഉദ്ഘാടനം ചെയ്യുന്ന അദ്ദേഹം, തെരഞ്ഞെടുക്കപ്പെട്ട ദീനദയാല്‍ ഉപാധ്യായ കര്‍ഷകക്ഷേമ പദ്ധതി ഗുണഭോക്താക്കള്‍ക്കു വായ്പാ ചെക്കുകള്‍ വിതരണം ചെയ്യും. സഹകരണ, കാര്‍ഷിക, അനുബന്ധ മേഖലകള്‍ക്കു പ്രോല്‍സാഹനം പകരുക വഴി ഉത്തരാഖണ്ഡിലെ ഗ്രാമീണ സമ്പദ്‌വ്യവസ്ഥ മെച്ചപ്പെടുത്താനാണു സംയോജിത സഹകരണ വികസന പദ്ധതികൊണ്ട് ഉദ്ദേശിക്കുന്നത്. കൃഷിയിലും അനുബന്ധ രംഗങ്ങളിലും പ്രവര്‍ത്തിക്കുന്നവര്‍ക്കു മതിയായ പിന്‍തുണ നല്‍കുകവഴി ഉത്തരാഖണ്ഡിലെ മലമ്പ്രദേശങ്ങളില്‍നിന്നുള്ള നിര്‍ബന്ധിത കുടിയേറ്റം ഇല്ലാതാക്കുന്നതിന് ഇതു സഹായകമാകും. ഈ പദ്ധതി പ്രകാരം ദേശീയ സഹകരണ വികസന കോര്‍പറേഷന്‍ സംസ്ഥാന ഗവണ്‍മെന്റിനു നല്‍കുന്ന തുകയുടെ ആദ്യഗഡുവായ നൂറു കോടി രൂപയുടെ ചെക്ക് പ്രധാനമന്ത്രി ഉത്തരാഖണ്ഡ് മുഖ്യമന്ത്രിക്കു കൈമാറും. ദീനദയാല്‍ ഉപാധ്യായ കര്‍ഷകക്ഷേമ പദ്ധതിയില്‍പ്പെട്ട തെരഞ്ഞെടുക്കപ്പെട്ട ഗുണഭോക്താക്കള്‍ക്കുള്ള വായ്പാചെക്ക് വിതരണവും അദ്ദേഹം നിര്‍വഹിക്കും. ഉത്തരാഖണ്ഡ് ഗവണ്‍മെന്റിന്റെ ഈ പദ്ധതി പ്രകാരം കേവലം രണ്ടു ശതമാനം വായ്പയ്ക്കു കര്‍ഷകര്‍ക്ക് ഒരു ലക്ഷം രൂപ വരെയുള്ള വിവിധോദ്ദേശ്യ വായ്പകള്‍ ലഭ്യമാക്കും. സംസ്ഥാനത്തെ കര്‍ഷകരുടെ വരുമാനം 2022 ആകുമ്പോഴേക്കും ഇരട്ടിപ്പിക്കാനുള്ള പ്രവര്‍ത്തനത്തിലെ പ്രധാന ചുവടാണ് ഈ പദ്ധതി. നേരത്തേ, ഐ.ടി.ബി.പി. ജവാന്‍മാര്‍ക്കൊപ്പം ദീപാവലി ആഘോഷിക്കാന്‍ പ്രധാനമന്ത്രി ഉത്തരാഖണ്ഡ് സന്ദര്‍ശിച്ചിരുന്നു. 2018 ഒക്ടോബര്‍ ഏഴിനു ഡെറാഡൂണില്‍ ‘ഡെസ്റ്റിനേഷന്‍ ഉത്തരാഖണ്ഡ്: നിക്ഷേപക ഉച്ചകോടി 2018’ നെ അഭിസംബോധന ചെയ്യാനും അദ്ദേഹം എത്തിയിരുന്നു.
ഗ്രാമ വികസന ഫെല്ലോകളുമായി പ്രധാനമന്ത്രിയുടെ ആശയവിനിമയം

കേന്ദ്ര ഗ്രാമ വികസന മന്ത്രാലയത്തിന്റെ പദ്ധതികളായ Prime Minister’s Rural Development Fellows (PMRDF) ല്‍ ഗ്രാമപ്രദേശങ്ങളില്‍ സേവനമനുഷ്ഠിക്കുന്ന 230 യുവജനങ്ങളുമായി പ്രധാനമന്ത്രി ശ്രീ. നരേന്ദ്ര മോദി ഇന്ന് ആശയവിനിമയം നടത്തി. 11 യുവാക്കള്‍ വിദൂരസ്ഥ, ഗ്രാമീണ, ഗിരിവര്‍ഗ്ഗ, ഇടതു തീവ്രവാദ ബാധിത പ്രദേശങ്ങളില്‍ കാഴ്ചവയ്ക്കുന്ന തങ്ങളുടെ പ്രവര്‍ത്തനങ്ങള്‍ പ്രധാനമന്ത്രി മുമ്പാകെ വിവരിച്ചു. ഏകഭാരതം ശ്രേഷ്ഠഭാരതം, സ്വഛഭാരത ദൗത്യം, ആരോഗ്യ പരിരക്ഷ. വിദ്യാഭ്യാസം, പോഷകാഹാരം, ഉപജീവനം, മാതൃ ശിശു സംരക്ഷണം എന്നീ രംഗങ്ങളിലുാണ് പ്രധാനമായും പ്രവര്‍ത്തനങ്ങള്‍ കേന്ദ്രീകരിച്ചിട്ടുള്ളത്. വടക്ക് കിഴക്കന്‍ പ്രദേശങ്ങളുടെ വികസനം, ഗിരിവര്‍ഗ്ഗ വികസനം, ഗ്രാമീണ വിദ്യാഭ്യാസം, ജൈവകൃഷി, ദിവ്യാംഗരുടെ ക്ഷേമം തുടങ്ങിയ വിഷയങ്ങളെ കുറിച്ചുള്ള തങ്ങളുടെ ചിന്തകള്‍ നിരവധി യുവാക്കള്‍ പ്രധാനമന്ത്രിയുമായി പങ്കിട്ടു. ” Narendra Modi App ” ലൂടെ തങ്ങളുടെ പ്രതികരണങ്ങള്‍ അറിയിക്കാന്‍ താന്‍ ആവശ്യപ്പെട്ടിരുന്ന കാര്യം അനുസ്മരിച്ച് കൊണ്ട്, തനിക്ക് ലഭിച്ച പ്രതികരണങ്ങളില്‍ ഒന്നില്‍ പോലും പരാതികള്‍ ഉണ്ടായിരുന്നില്ലെന്ന് പ്രധാനമന്ത്രി ചൂണ്ടിക്കാട്ടി. ജനങ്ങളുടെ പങ്കാളിത്തമാണ് എവിടെയും ദൃശ്യമായത്. മാറ്റം കൊണ്ട് വരുന്നതിന്റെ ഏറ്റവും പ്രധാനപ്പെട്ട വശമാണിതെന്ന് പ്രധാനമന്ത്രി പറഞ്ഞു. പ്രതികൂല സാഹചര്യങ്ങളിലും ഗ്രാമീണ പിന്നോക്ക മേഖലകളില്‍ അര്‍പ്പണ മനോഭാവത്തോടെ പ്രവര്‍ത്തിക്കുന്ന യുവാക്കളെ പ്രധാനമന്ത്രി അഭിനന്ദിച്ചു. PMRDF സംരംഭം കൂടുതല്‍ ഫലപ്രദമാക്കാന്‍ ആവശ്യമായ വ്യക്തമായ നിര്‍ദ്ദേശങ്ങളും അഭിപ്രായങ്ങളും നല്‍കാന്‍ പ്രധാനമന്ത്രി ക്ഷണിച്ചു. രാജ്യത്തെമ്പാടുമുള്ള PMRDF Fellowകള്‍ ചെയ്ത പ്രവര്‍ത്തനങ്ങള്‍ വിവരിക്കുന്ന ”മാറ്റം രചിക്കപ്പെടുന്നു” എന്ന പുസ്തകം പ്രധാനമന്ത്രി പ്രകാശനം ചെയ്തു. കേന്ദ്ര ഗ്രാമ വികസന മന്ത്രി ശ്രീ. ചൗധരി ബീരേന്ദര്‍ സിംങ് തദവസരത്തില്‍ സന്നിഹിതനായിരുന്നു.
പ്രധാനമന്ത്രി ചിത്രകാരൻ  ആയുഷ് കുണ്ഡലിനെ കണ്ടു

ദിവ്യാംഗ കലാകാരനുമായുള്ള കൂടിക്കാഴ്ച 'അവിസ്മരണീയ നിമിഷമെന്ന് ' പ്രധാനമന്ത്രി ആയുഷ് കുണ്ഡലിന്റെ ചിത്രങ്ങൾ കാണാൻ ജനങ്ങളെ ആഹ്വാനം ചെയ്തു പ്രധാനമന്ത്രി ശ്രീ നരേന്ദ്ര മോദി ഇന്ന് ചിത്രകാരൻ ആയുഷ് കുണ്ഡലുമായി കൂടിക്കാഴ്ച നടത്തി. ആയുഷ് കുണ്ഡലിനെ കണ്ടത് തനിക്ക് മറക്കാനാകാത്ത നിമിഷമാണെന്നും അദ്ദേഹം പറഞ്ഞു. ഈ ദിവ്യാംഗ കലാകാരന്റെ ചിത്രങ്ങൾ കാണാനും അദ്ദേഹം ജനങ്ങളെ ആഹ്വാനം ചെയ്തു. ..ND..
പ്രധാനമന്ത്രി റിപ്പബ്ലിക് ടി.വി. ഉച്ചകോടിയെ അഭിസംബോധന ചെയ്തു

പ്രധാനമന്ത്രി ശ്രീ. നരേന്ദ്ര മോദി മുംബൈയില്‍ ഇന്ന് റിപ്പബ്ലിക് ടി.വി. ഉച്ചകോടിയെ അഭിസംബോധന ചെയ്തു. മുംബൈയില്‍ ഇന്നലെ ഇ.എസ്.ഐ. ആശുപത്രിയില്‍ ഉണ്ടായ അഗ്നിബാധയില്‍ ജീവന്‍ വെടിഞ്ഞവരോടുള്ള അനുശോചനം അദ്ദേഹം രേഖപ്പെടുത്തി. ഊര്‍ജ്ജസ്വലവും, സമൃദ്ധവുമായ ഒരു രാജ്യത്ത് പ്രത്യാശ ഉണര്‍ത്തുന്ന വാര്‍ത്തകളുടെ പ്രാധാന്യം അദ്ദേഹം എടുത്ത് പറഞ്ഞു. ശാസ്ത്രം, നവീനാശയങ്ങള്‍, സ്‌പോര്‍ട്‌സ് മുതലായ വിവിധ മേഖലകളില്‍ ഇന്ത്യയ്ക്ക് വന്‍ ഉയരങ്ങള്‍ താണ്ടേണ്ടതുണ്ട്. മാധ്യമങ്ങളും അതുപോലെ ഒരു മേഖലയാണെന്ന് അദ്ദേഹം പറഞ്ഞു. ഉച്ചകോടിയുടെ പ്രമേയമായ ‘സര്‍ജിംഗ് ഇന്ത്യ’ 130 കോടി ഇന്ത്യക്കാരുടെ ജീവചൈതന്യത്തെ പ്രതിനിധാനം ചെയ്യുന്നതാണെന്ന് പ്രധാനമന്ത്രി പറഞ്ഞു. ഏതാനും വര്‍ഷം മുമ്പ്, ഇന്ത്യയുടെ സമ്പദ്ഘടന അഞ്ച് ട്രില്ല്യണ്‍ ഡോളറിലേയ്ക്ക് മുന്നേറുന്നതിനെ കുറിച്ചും, വ്യാപാര നടത്തിപ്പ് സുഗമമാക്കല്‍ പട്ടികയിലെ സ്ഥാനം ഉയരുന്നതിനെ കുറിച്ചും ഭാവനയില്‍ കാണാന്‍ തന്നെ ബുദ്ധിമുട്ടായിരുന്നു. ഇന്ന് ക്രിമിനല്‍ പ്രവര്‍ത്തനങ്ങളില്‍ ഏര്‍പ്പെടുത്തുന്നവരെ പിടികൂടി നിയമത്തിന് മുന്നില്‍ കൊണ്ട് വരുന്നതില്‍ നിരവധി ഉദാഹരണങ്ങള്‍ അദ്ദേഹം ചൂണ്ടിക്കാട്ടി. കഴിഞ്ഞ നാല് വര്‍ഷത്തിനിടയിലെ പരിവര്‍ത്തനത്തിന് ശുചിത്വം മുതല്‍ നികുതി അടിത്തറ വരെ നിരവധി ഉദാഹരങ്ങള്‍ പ്രധാനമന്ത്രി നിരത്തി. സുതാര്യമായ നയങ്ങളുടെയും, അവ നയിക്കുന്ന ഭരണത്തിലൂടെയുമാണ് കേന്ദ്ര ഗവണ്‍മെന്റ് മുന്നോട്ട് പോകുന്നതെന്ന് അദ്ദേഹം പറഞ്ഞു. അടിസ്ഥാന സൗകര്യ വികസനത്തിലെ ത്വരിത ഗതിവേഗം പ്രധാനമന്ത്രി ചൂണ്ടിക്കാട്ടി. പദ്ധതികളുടെ പുരോഗതി വിലയിരുത്താന്‍ മാസം തോറും തന്റെ അദ്ധ്യക്ഷതയില്‍ ചേരുന്ന പ്രഗതി യോഗങ്ങളെയും അദ്ദേഹം പരാമര്‍ശിച്ചു. 12 ലക്ഷം കോടിയിലധികം രൂപയുടെ പദ്ധതികളാണ് ഇത്തരത്തില്‍ വേഗത്തിലാക്കിയിട്ടുള്ളതെന്ന് അദ്ദേഹം പറഞ്ഞു. നിയമങ്ങളും, ചട്ടങ്ങളും നടപടികളിലൂടെ പിന്‍തുടരേണ്ടതുണ്ടെന്ന് പ്രധാനമന്ത്രി എടുത്ത് പറഞ്ഞു. ഇത്തരുണത്തില്‍ അദ്ദേഹം പാപ്പരത്വ, നിര്‍ദ്ധനത്വ കോഡിനെ കുറിച്ചും പരാമര്‍ശിച്ചു. ദേശീയ താല്‍പര്യങ്ങളാണ് ഇപ്പോള്‍ ഇന്ത്യയുടെ വിദേശ നയത്തെ നയിക്കുന്നതെന്ന് അദ്ദേഹം പറഞ്ഞു. ഒപ്പം ഇന്ത്യയുടെ ശബ്ദം അന്താഷ്ട്ര വേദികളില്‍ കേള്‍ക്കുന്നുമുണ്ട്. ചരക്ക് സേവന നികുതിയിലെ 28% സ്ലാബ് അടുത്ത് തന്നെ ആഡംബര വസ്തുക്കള്‍ പോലുള്ള ഏതാനും ചില തിരഞ്ഞെടുത്ത ഇനങ്ങള്‍ക്ക് മാത്രമായി പരിമിതപ്പെടുത്തുമെന്ന് ശ്രീ. നരേന്ദ്ര മോദി സൂചിപ്പിച്ചു. സാധാരണക്കാര്‍ ഉപയോഗിക്കുന്ന മിക്കവാറും എല്ലാ ഇനങ്ങളിലും 99% എണ്ണത്തെയും ജി.എസ്.ടി. യുടെ 18 ശതമാനമോ അതില്‍ താഴെയോ ഉള്ള സ്ലാബില്‍ നിലനിര്‍ത്താന്‍ ശ്രമിക്കുമെന്ന് പ്രധാനമന്ത്രി പറഞ്ഞു.
പ്രധാനമന്ത്രി നാളെ മിസോറാമും മേഘാലയയും സന്ദര്‍ശിക്കും; വികസന പദ്ധതികള്‍ ഉദ്ഘാടനം ചെയ്യും

നാളെ മിസോറാമും മേഘാലയയും സന്ദര്‍ശിക്കുന്ന പ്രധാനമന്ത്രി ശ്രീ. നരേന്ദ്ര മോദി വികസന പദ്ധതികളുടെ ഉദ്ഘാടനം നിര്‍വഹിക്കും. ‘ വശ്യതയും ഉന്മേഷവും നിറഞ്ഞ വടക്കുകിഴക്കന്‍ മേഖല വിളിക്കുന്നു! നാളെ മിസോറാമും മേഘാലയയും സന്ദര്‍ശിക്കാനും വിവിധ പദ്ധതികള്‍ ഉദ്ഘാടനം ചെയ്യാനുമായി കാത്തിരിക്കുകയാണ്. ഈ പദ്ധതികള്‍ വടക്കുകിഴക്കന്‍ മേഖലയുടെ വികസനയാത്രയ്ക്ക് ഊര്‍ജം പകരും. ഐസ്‌വാളില്‍ നാളെ ട്യൂയ്‌റിയല്‍ ജലവൈദ്യുത പദ്ധതി രാജ്യത്തിനു സമര്‍പ്പിക്കാന്‍ സാധിക്കുന്നത് അഭിമാനമായി ഞാന്‍ കരുതുന്നു. ഈ പദ്ധതി പൂര്‍ത്തിയാക്കാന്‍ സാധിച്ചതു മിസോറാം ജനതയ്ക്ക് അനുഗ്രഹമായി. യുവശക്തിക്കു കരുത്തുപകരാനായി ഡോണര്‍ നൂറു കോടി രൂപയുടെ നോര്‍ത്ത് ഈസ്റ്റ് വെഞ്ചര്‍ ക്യാപിറ്റല്‍ ഫണ്ടിനു രൂപം നല്‍കിയിട്ടുണ്ട്. ഈ ഫണ്ടില്‍നിന്നുള്ള തുകയ്ക്കുള്ള ചെക്കുകള്‍ നാളെ ഞാന്‍ സംരംഭകര്‍ക്കു കൈമാറും. യുവാക്കളുടെ സംരംഭകത്വാവേശം മേഖലയുടെ ശാക്തീകരണത്തിന് ഊര്‍ജമേകും. ഷില്ലോങ്ങില്‍ ഞാന്‍ ഷില്ലോങ്-നോങ്‌സ്‌റ്റോയിന്‍-റോങ്‌ജെങ്-റ്റൂറ റോഡ് ഉദ്ഘാടനം ചെയ്യും. ഈ പദ്ധതി കണക്റ്റിവിറ്റിയും സാമ്പത്തിക വളര്‍ച്ചയും വര്‍ധിപ്പിക്കും. ഞാന്‍ ഒരു പൊതുയോഗത്തെ അഭിസംബോധന ചെയ്യുന്നുമുണ്ട്. വടക്കുകിഴക്കന്‍ മേഖലയില്‍ ധാരാളം സാധ്യതകള്‍ ഉണ്ടെന്നു തിരിച്ചറിയുന്നു എന്നു മാത്രമല്ല, ഈ പ്രദേശത്തിന്റെ സമഗ്ര പുരോഗതിക്കായി വേണ്ടതെല്ലാം ചെയ്യാന്‍ പ്രതിജ്ഞാബദ്ധവുമാണ്’, പ്രധാനമന്ത്രി പറഞ്ഞു.
ശ്രീ സ്വാമിനാരായണ ക്ഷേത്രം സംഘടിപ്പിക്കുന്ന ‘യുവ ശിവിർ’  പരിപാടിയിൽ പ്രധാനമന്ത്രി  മെയ് 19-ന്  പ്രസംഗിക്കും

പ്രധാനമന്ത്രി ശ്രീ നരേന്ദ്ര മോദി 2022 മെയ് 19 ന് രാവിലെ 10:30 ന് വഡോദരയിലെ കരേലിബാഗിൽ സംഘടിപ്പിക്കുന്ന ‘യുവ ശിവിർ’ നെ വീഡിയോ കോൺഫറൻസിംഗിലൂടെ അഭിസംബോധന ചെയ്യും. കുന്ദൽധാമിലെ ശ്രീ സ്വാമിനാരായണ ക്ഷേത്രവും വഡോദരയിലെ കരേലിബാഗിലെ ശ്രീ സ്വാമിനാരായണ ക്ഷേത്രവും ചേർന്നാണ് ശിവിർ സംഘടിപ്പിക്കുന്നത്. കൂടുതൽ യുവാക്കളെ സാമൂഹിക സേവനത്തിലും രാഷ്ട്രനിർമ്മാണത്തിലും പങ്കാളികളാക്കാനാണ് ശിവിർ ലക്ഷ്യമിടുന്നത്. ഏക് ഭാരത് ശ്രേഷ്ഠ ഭാരത്, ആത്മനിർഭർ ഭാരത്, സ്വച്ഛ് ഭാരത് തുടങ്ങിയ സംരംഭങ്ങളിലൂടെ പുതിയ ഇന്ത്യ കെട്ടിപ്പടുക്കുന്നതിൽ യുവാക്കളെ പങ്കാളികളാക്കുക എന്നതും ഇതിലൂടെ ലക്ഷ്യമിടുന്നു.